b'\n_START_ARTICLE_\nMelje\n_START_PARAGRAPH_\nMelje je vzhodni del mariborske mestne \xc4\x8detrti Center._NEWLINE_Melje je kot naselje nastalo zunaj mestnih mej srednjeve\xc5\xa1kega Maribora. Nastalo je med vzno\xc5\xbejem Meljskega hriba in okljukom reke Drave. S \xc5\xa1irjenjem novove\xc5\xa1kega mesta Maribor proti vzhodu, je Melje postalo najprej njegovo predmestje, pozneje pa je tudi formalno postalo del Mestne ob\xc4\x8dine Maribor, in sicer kot t. i. Meljsko predmestje. _NEWLINE_V 19. stoletju in za\xc4\x8detku 20. stoletja je Melje postalo glavno sredi\xc5\xa1\xc4\x8de mariborske industrije. Med svetovnima vojnama je bilo glavno sredi\xc5\xa1\xc4\x8de mariborske tekstilne industrije, ki je dajala zaposlitev \xc5\xa1tevilnim delavcem iz okoli\xc5\xa1kih ob\xc4\x8din (Studenci, Pobre\xc5\xbeje, Ko\xc5\xa1aki itd.). Po drugi svetovni vojni je bila v Melju ena od treh velikih mariborskih industrijskih con (ob industrijskih conah Tezno in Studenci). _NEWLINE_Danes je Melje \xc5\xa1e vedno sede\xc5\xbe \xc5\xa1tevilnih ve\xc4\x8djih mariborskih industrijskih obratov (Mariborska livarna Maribor, Henkel Slovenija, TMI Ko\xc5\xa1aki idr.), \xc4\x8deprav se je po osamosvojitvi ob\xc4\x8dutno pove\xc4\x8dal tudi dele\xc5\xbe trgovine in storitvenih dejavnosti._NEWLINE_Jez na Dravi v Melju je bil zgrajen leta 1968 za odvod vode v kanal HE Zlatoli\xc4\x8dje. Jez v Melju je mo\xc4\x8dno dvignil gladino Drave v mestu, zato je bilo tudi potrebno urediti vzdr\xc5\xbeljiv nasip, kajti velik del Melja je pod re\xc4\x8dno gladino. V stari strugi Drave za zapornicami v Melju se koli\xc4\x8dina vode uravnava na biolo\xc5\xa1ki minimum.'